Tshwane se werkers kry loonverhogingRommel is vandeesweek gedurende betogings in Pretoria in die strate gegooi. (Foto: Thobile Mathonsi/ANA) Die Stad Tshwane het Vrydag aangekondig dat hy sy werkers vandeesmaand ŉ loonverhoging van 6,25% sal betaal ondanks finansiële probleme wat spruit uit die Covid-19-pandemie wat daartoe gelei het dat miljoene hul inkomste kwyt is en dus nie hul munisipale rekeninge kan betaal nie. Luidens die verklaring staan die minimum loon van die begin van die maand op R8 329,27 met ŉ toelae van R4 773,12 vir mediese fonds en ŉ huistoelae van R964,51. “Ons is nooit in ŉ hoek gedruk of gedwing om betalings te maak nie. Dit was altyd ons posisie om die werkers te betaal,” het Mpho Nawa, administrateur van die Stad Tshwane, in die verklaring gesê. Maroela Media het vroeër berig werknemers van die metro het vandeesweek opgeruk nadat die metro glo ’n loonverhoging van 6,25% aan hulle beloof het. Betogende munisipale werkers het Donderdag in die Pretoriase middestad betoog waartydens vragmotors aan die brand gesteek en rommel in die strate gegooi is. Die Tshwane-metro het ook vroeër die week sy busdiens opgeskort weens die betogings. Chaos het Dinsdag by Tshwane-huis in die middestad uitgebreek. Munisipale werkers het glasrelings beskadig en rommel gestrooi. Die polisie het later ingegryp en die betogers uiteengejaag. Die metro het vroeër gesê die betogings het ŉ invloed op dienslewering en basiese dienste soos die herstel van kragonderbrekings, riool, watermeters, pyplekkasies en afvalverwydering word geraak weens die betogings.